
Milyen tényezőktől lehet sikeres egy oktatási rendszer?

A kutatásomban azt vizsgáltam, hogy különböző módon teljesítő oktatási rendszerekre milyen
tulajdonságok jellemzőek, melyik tényező milyen összefüggést mutat az adott országban tanuló
gyerekek teljesítményével. Többek között vizsgáltam az adott ország általános jellemzőit (GDP/fő),
illetve a kormány által módosítható tulajdonságokat (mennyit költenek az oktatási rendszerre,
mekkora a tanárok fizetése a többi diplomáshoz képest, mennyire centralizált az oktatási rendszer,
mennyire vesznek részt a tanárok továbbképzéseken), illetve néhány olyan tulajdonságot, ami
jelezhet dolgokat az ország oktatási rendszeréről, például a fiatal tanárok arányát. Ezenkívül azt is
vizsgáltam, hogy a családi háttér milyen hatással van a tanulók eredményeire a különböző
országokban, és ez mutat-e összefüggéseket azzal, hogy az adott országban szabad-e az
iskolaválasztás, illetve mekkorák az iskolák közti különbségek. A tanulói teljesítményt a PISA
pontszámokkal mértem.
Továbbá megvizsgáltam részletesebben négy ország (Magyarország, Finnország, Szingapúr és
Lengyelország) oktatási rendszerét.
Az adataimat az OECD-től töltöttem le, és korrelációkat kerestem az előbb felsorolt mutatók és a PISA
pontszámok között.
Azt találtam, hogy a PISA pontszámokra a pénzfüggő tényezők általában egy bizonyos határig
mutattak erős korrelációt, ha azt elérték, nem találtam korrelációt az oktatásra való költés, vagy a
tanári fizetések relatív nagysága és a GDP/fő illetve a PISA pontok között, viszont addig a határig a
korreláció nagyon erős volt. A tanárok továbbképzése, a fiatal tanárok aránya (ami azt jelzi, hogy a
tanári pálya vonzó), illetve az osztálylétszám mind folyamatos korrelációt mutatott a PISA
pontszámokkal. A családi háttér szerepének csökkentésében pedig segít az iskolák közti különbségek
csökkentése, vagyis a minél későbbi iskolai felvételi, illetve az inklúzívabb iskolák, ahol együtt
tanulnak a különböző családi hátterű gyerekek.
A kutatásom az oktatáskutatás területén hasznosítható.



